CELEX: 32015D0664
Language: lv
Date: 2015-04-21 00:00:00
Title: Politikas un drošības komitejas Lēmums (KĀDP) 2015/664 (2015. gada 21. aprīlis), ar ko izveido Palīdzības sniedzēju komiteju Eiropas Savienības KDAP militārajai padomdevējai misijai Centrālāfrikas Republikā (EUMAM RCA) (EUMAM RCA/1/2015)

29.4.2015   
            
            
               LV
            
            
               Eiropas Savienības Oficiālais Vēstnesis
            
            
               L 110/11
            
         POLITIKAS UN DROŠĪBAS KOMITEJAS LĒMUMS (KĀDP) 2015/664
   (2015. gada 21. aprīlis),
   ar ko izveido Palīdzības sniedzēju komiteju Eiropas Savienības KDAP militārajai padomdevējai misijai Centrālāfrikas Republikā (EUMAM RCA) (EUMAM RCA/1/2015)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu (KĀDP) 2015/78 (2015. gada 19. janvāris) par Eiropas Savienības militāro padomdevēju misiju Centrālāfrikas Republikā (EUMAM RCA) (1) un jo īpaši tā 8. panta 2. punktu,
   tā kā:
   
               (1)
            
            
               Ievērojot Lēmuma (KĀDP) 2015/78 8. panta 5. punktu, Padome ir pilnvarojusi Politikas un drošības komiteju (PDK) pieņemt attiecīgos lēmumus par Palīdzības sniedzēju komitejas (PSK) izveidi Eiropas Savienības KDAP militārajai padomdevējai misijai Centrālāfrikas Republikā (EUMAM RCA).
            
         
               (2)
            
            
               Eiropadomes 2000. gada 7., 8. un 9. decembra Nicas sanāksmes un 2002. gada 24. un 25. oktobra Briseles sanāksmes secinājumos ir izklāstīta kārtība trešo valstu dalībai krīzes pārvarēšanas operācijās un PSK izveidei.
            
         
               (3)
            
            
               PSK vajadzētu būt forumam, kurā ar palīdzību sniedzošām trešām valstīm apspriest visas problēmas, kas saistītas ar EUMAM RCA vadību. PDK, kas īsteno EUMAM RCA politisko kontroli un stratēģisko vadību, būtu jāņem vērā PSK paustie viedokļi.
            
         
               (4)
            
            
               Saskaņā ar 5. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā,
            
         IR PIEŅĒMUSI ŠO LĒMUMU.
   1. pants
   Izveide un pilnvaras
   Ar šo tiek izveidota Palīdzības sniedzēju komiteja (PSK) Eiropas Savienības KDAP militārajai padomdevējai misijai Centrālāfrikas Republikā (EUMAM RCA). Tās pilnvaras ir noteiktas Eiropadomes 2000. gada 7., 8. un 9. decembra Nicas sanāksmes un 2002. gada 24. un 25. oktobra Briseles sanāksmes secinājumos.
   2. pants
   Sastāvs
   1.   PSK sastāvā ir šādi locekļi:
   
               —
            
            
               visu dalībvalstu pārstāvji,
            
         
               —
            
            
               to trešo valstu pārstāvji, kuras piedalās EUMAM RCA un sniedz būtisku ieguldījumu.
            
         2.   PSK sanāksmēs var piedalīties arī Komisijas pārstāvis.
   3. pants
   ES misijas komandiera sniegta informācija
   PSK saņem informāciju no EUMAM RCA ES misijas komandiera.
   4. pants
   Priekšsēdētājs
   PSK vada Savienības Augstais pārstāvis ārlietās un drošības politikas jautājumos vai viņa pārstāvis ciešā saziņā ar Eiropas Savienības Militārās komitejas priekšsēdētāju vai viņa pārstāvi.
   5. pants
   Sanāksmes
   1.   PSK sanāksmes regulāri sasauc tās priekšsēdētājs. Ja to prasa apstākļi, pēc priekšsēdētāja iniciatīvas vai kāda locekļa pieprasījuma var sasaukt ārkārtas sanāksmes.
   2.   Priekšsēdētājs iepriekš izsūta sanāksmes pagaidu darba kārtību un ar sanāksmi saistītos dokumentus. Priekšsēdētājs ir atbildīgs par to, lai informācija par PSK diskusiju iznākumu tiktu nosūtīta PDK.
   6. pants
   Konfidencialitāte
   1.   Saskaņā ar Padomes Lēmumu 2013/488/ES (2) uz PSK sanāksmēm un darbu attiecas minētajā lēmumā noteiktie drošības noteikumi. Konkrētāk, PSK pārstāvjiem ir attiecīgas drošības pielaides.
   2.   Ja vien PSK vienprātīgi nepieņem citu lēmumu, uz tās apspriedēm attiecas dienesta noslēpuma pienākums.
   7. pants
   Stāšanās spēkā
   Šis lēmums stājas spēkā tā pieņemšanas dienā.
   
      Briselē, 2015. gada 21. aprīlī
      
         
            Politikas un drošības komitejas vārdā –
         
         
            priekšsēdētājs
         
         W. STEVENS
      
   
   
      (1)  OV L 13, 20.1.2015., 8. lpp.
   
   
      (2)  Padomes Lēmums 2013/488/ES (2013. gada 23. septembris) par drošības noteikumiem ES klasificētas informācijas aizsardzībai (OV L 274, 15.10.2013., 1. lpp.).